text: РЕШЕНИЕ НА СЪВЕТА
  от 14 март 2014 година
  за подписването от името на Европейския съюз и на неговите държави членки и за временното прилагане на Допълнителния протокол към Споразумението за свободна търговия между Европейския съюз и неговите държави членки, от една страна, и Република Корея, от друга страна, с оглед отчитане на присъединяването на Хърватия към Европейския съюз
  (2014/257/ЕС)
  СЪВЕТЪТ НА ЕВРОПЕЙСКИЯ СЪЮЗ,
  като взе предвид Договора за функционирането на Европейския съюз, и по-специално член 91, член 100, параграф 2, член 167, параграф 3 и член 207 във връзка с член 218, параграф 5 от него,
  като взе предвид Акта за присъединяването на Хърватия, и по-специално член 6, параграф 2, втора алинея от него,
  като взе предвид предложението на Европейската комисия,
  като има предвид, че:
  (1)
  На 24 септември 2012 г. Съветът упълномощи Комисията да започне от името на Съюза и на неговите държави членки, и на Хърватия, преговори с Република Корея за сключване на допълнителен протокол към Споразумението за свободна търговия между Европейския съюз и неговите държави членки, от една страна, и Република Корея, от друга страна, с оглед отчитане на присъединяването на Хърватия към Европейския съюз („Допълнителния протокол“).
  (2)
  Тези преговори приключиха успешно с парафирането на Допълнителния протокол на 8 ноември 2013 г.
  (3)
  Допълнителният протокол следва да бъде подписан от името на Съюза и на неговите държави членки, при условие за сключването му на по-късна дата.
  (4)
  Предвид присъединяването на Хърватия към Съюза на 1 юли 2013 г. Допълнителният протокол следва да се прилага временно, считано от същата дата,
  ПРИЕ НАСТОЯЩОТО РЕШЕНИЕ:
  Член 1
  Разрешава се подписването от името на Съюза и на неговите държави членки на Допълнителния протокол към Споразумението за свободна търговия между Европейския съюз и неговите държави членки, от една страна, и Република Корея, от друга страна, с оглед отчитане на присъединяването на Хърватия към Европейския съюз, при условие за сключването на Допълнителния протокол.
  Текстът на Допълнителния протокол е приложен към настоящото решение.
  Член 2
  Председателят на Съвета е оправомощен да посочи лицето(ата), упълномощено(и) да подпише(ат) Допълнителния протокол от името на Съюза и на неговите държави членки и да отправи(ят) от името на Съюза и на неговите държави членки уведомленията, просочени в член 9 от Допълнителния протокол, във връзка с приключването на вътрешните процедури за подписване и временно прилагане.
  Член 3
  Допълнителният протокол се прилага временно считано от 1 юли 2013 г. в съответствие с член 9, параграфи 2 и 3 от него до приключване на процедурите по сключването му.
  Член 4
  Настоящото решение влиза в сила в деня на приемането му.
  Съставено в Брюксел на 14 март 2014 година.